Christoffers ambulansejournal borte fra sykehuset
Den tredje dagen i ankesaken til moren til åtteåringen etterlyste ambulansesjåføren som rykket ut til familiens leilighet i Kodal denne journalen. - Den hovedjournalen, det overrasker meg at den ikke er hentet fram på åtte år, sa ambulansesjåfør Roger Solheim da han vitnet i Agder lagmannsrett i Tønsberg. BAKGRUNN:Moren anker dommen i Christoffer-sakenTil Tønsbergs Blad utdyper han hva han mener. - Ambulansejournalen er det viktigste dokumentet i hele saken. Jeg spurte etter den sist jeg var og vitnet også, sier Solheim til avisen. Sykehuset bekrefter at journalen er borte. - Den journalen er forduftet. Jeg synes det er veldig alvorlig. Helsepersonell har dokumentasjonsplikt. Da har vi også en oppbevaringsplikt. Ganske mange mennesker har lett overalt, men vi finner det ikke. Det er ganske trist, sier klinikkoverlege Jon Erik Steen-Hansen ved prehospital klinikk for Vestfold og Telemark, til Tønsbergs Blad.- Jeg synes det føyer seg inn i rekken av noe som er symptomatisk ved etterforskningen i saken, sier advokat Thomas Randby til VG Nett. Før morens sak kom opp i tingretten, tok hennes forsvarer initiativ til å hente inn nye bevis i saken, deriblant den mye omtalte lydloggen. I den rettssaken ble også bildene fra åstedet ført som nye bevis. Morens forsvarer tror også at det kan dukke opp nye elementer i løpet av morens ankesak. - Jeg trodde vi hadde fått alt på bordet. Dette må holdes opp mot bevisbyrden. Påtalemyndigheten har ansvaret for å fremskaffe alle relevante fakta. Jeg spør meg om bevisbyrden er oppfylt. Jeg merker meg dette med journalen. Vi får se hva som dukker opp under resten av rettssaken, sier Randby til VG Nett.Aktor i saken, Kjetil Baustad Egelie, politiinspektør i Vestfold politidistrikt, trekker frem fra at både ambulansesjåføren og anestesisykepleieren har skrevet egenjournaler. Politiet har bedt om å få utlevert alt fra sykehuset, og da lå ikke ambulansejournalen vedlagt. Også lydloggen fra AMK-sentralen, som ble lagt frem i morens sak i tingretten i 2012, gir et bilde av de første timene rundt Christoffers død, mener han. - Jeg har ingen tro på at det står noe nytt i ambulansejournalen som ikke har kommet fram i saken. Jeg er ikke bekymret for det, sier Egelie til VG Nett. Bistandsadvokaten til Christoffers far deler oppfatningen til aktor at ambulansejournalen ikke ville frembringe nye elementer i saken, men synes det er uheldig at nye bevis kommer frem så sent. - Saken har vært beheftet av starten av politiets etterforskning. Det er belastende at dette kommer ut før etter åtte år, sier advokat Knut Gunnar Brindem til VG Nett. Han sier at Christoffers far er glad for alt som kan kaste nytt lys over saken. - For han er det er svært belastende å leve med dette, men han er glad for alt som kan føre til rettferdighet for hans sønn. Det er uheldig at det kommer så mange år etterpå, sier advokaten.
Sykehuset kan ikke finne journalen som ble skrevet etter at Christoffer Gjerstad Kihle (8) ble funnet død.